વગડામાં ઝાડ નીચે સ્ત્રી-પુરુષ ઊભાં છે. બંનેના ખભે ઊંઘતાં બાળક છે. માનું નામ તેજલ. ખભે નાંખેલ બાળકને ધાબળામાં વીંટેલું છે અને તેને દવાખાને લઈ જવા પતિપત્ની કોઈ ખાનગી વાહન મળે તેની રાહ જોતાં ઊભાં છે. તેમનું મૂળ વતન ઉના. ૨૦ વર્ષથી ભાચા ગામે આવીને વસેલાં છે. તેમની કોમ ‘નટડા’ છે. સ્ત્રી માથે સૂંડલા મૂકી ગામેગામ ફરી કટલરી વેચવાનો ધંધો કરે છે અને પુરુષો બકરાં ચારે છે. જે જમીન પર રહેતાં હતાં ત્યાંથી માલિકે તગેડી મૂકતાં ગામથી ત્રણેક કિલોમીટર ખુલ્લા વગડામાં વસે છે. આવાં વીશેક કુટુંબો અહીં રહે છે. રેશન કાર્ડ, આધાર કાર્ડ અને ચૂંટણી કાર્ડ છે જેની જરૂર લાભ મેળવવા કરતાં સતત ભટકતી જિંદગીમાં નાગરિકતા પુરવાર કરવા વધુ જરૂરી બની રહે છે. એમનું પોતાનું કોઈ ઘર નથી.